b'\n_START_ARTICLE_\nVasili Kandinski\n_START_SECTION_\nBiografie\n_START_PARAGRAPH_\nS-a n\xc4\x83scut pe 4 decembrie 1866, \xc3\xaentr-o familie de burghezi boga\xc8\x9bi \xc8\x99i moderni din Moscova. \xc3\x8en 1871, familia Kandinski p\xc4\x83r\xc4\x83se\xc8\x99te Moscova \xc8\x99i se mut\xc4\x83 la Odessa. De la v\xc3\xa2rsta de 8 ani, Vasili \xc3\xaencepe s\xc4\x83 ia lec\xc8\x9bii de pian \xc8\x99i violoncel. Frecventeaz\xc4\x83 cursurile liceului clasic \xc8\x99i studiaz\xc4\x83 desenul. \xc3\x8en 1882, la v\xc3\xa2rsta de 26 ani se \xc3\xaensoar\xc4\x83 cu veri\xc8\x99oara lui, Anna Semiakina. \xc3\x8en anul 1885, se \xc3\xaentoarce la Moscova pentru a urma cursurile facult\xc4\x83\xc8\x9bii de drept \xc8\x99i apoi lucreaz\xc4\x83 ca profesor la facultate. \xc3\x8en 1896 ia o decizie irevocabil\xc4\x83: va deveni pictor. Pleac\xc4\x83 la M\xc3\xbcnchen, unde se afla una dintre cele mai renumite Academii de Art\xc4\x83 din Europa acelor vremuri._NEWLINE_Dup\xc4\x83 ce sose\xc8\x99te \xc3\xaen Germania, \xc3\xaen decembrie 1896, \xc3\xaencepe s\xc4\x83 studieze \xc3\xaentre 1897-1899 la o \xc8\x99coal\xc4\x83 celebr\xc4\x83 condus\xc4\x83 de pictorul Anton Azbe (1855-1905). \xc3\x8en 1900, este primit \xc3\xaen Academia de Arte Frumoase. Dezam\xc4\x83git, p\xc4\x83r\xc4\x83se\xc8\x99te \xc8\x99coala renun\xc8\x9b\xc3\xa2nd definitiv la educa\xc8\x9bia academic\xc4\x83. \xc3\x8en prim\xc4\x83vara anului 1901, \xc3\xaenfiin\xc8\x9beaz\xc4\x83 grupul "Phalanx". Aceast\xc4\x83 societate, n\xc4\x83scut\xc4\x83 \xc3\xaen spiritul opozi\xc8\x9biei fa\xc8\x9b\xc4\x83 de academismul omnipotent \xc8\x99i omniprezent \xc3\xaen art\xc4\x83, organizeaz\xc4\x83 \xc3\xaen cursul celor 4 ani de existen\xc8\x9b\xc4\x83 un num\xc4\x83r de 12 expozi\xc8\x9bii care luau ap\xc4\x83rarea curentelor cele mai novatoare. "Phalanx" \xc3\xae\xc8\x99i deschide propria \xc8\x99coala unde Kandinski devine profesor de desen \xc8\x99i pictur\xc4\x83. \xc3\x8en 1902 se \xc3\xaendr\xc4\x83goste\xc8\x99te de una dintre elevele sale, Gabriele M\xc3\xbcnter (1877-1962).\n_START_SECTION_\nDe la "Neue Kunstlervereinigung" la  "Der Blaue Reiter"\n_START_PARAGRAPH_\nDin luna ianuarie 1909, Kandinski \xc3\xaenfiin\xc8\x9beaz\xc4\x83 \xc3\xaempreun\xc4\x83 cu prietenii s\xc4\x83i Neue Kunstlervereinigung (Noua Societate Artistic\xc4\x83). Ei sunt anima\xc8\x9bi de acela\xc8\x99i nonconformism fa\xc8\x9b\xc4\x83 de arta oficial\xc4\x83._NEWLINE_Organizeaz\xc4\x83 expozi\xc8\x9bii care prezint\xc4\x83 \xe2\x80\x93pe l\xc3\xa2ng\xc4\x83 lucr\xc4\x83rile membrilor societ\xc4\x83\xc8\x9bii- operele unora dintre cele mai marcante personalit\xc4\x83\xc8\x9bi ale lumii artistice: Picasso, Braque, Derain. Aceste manifest\xc4\x83ri declan\xc8\x99eaz\xc4\x83 un scandal de propor\xc8\x9bii nu numai \xc3\xaen r\xc3\xa2ndul publicului, ci \xc8\x99i \xc3\xaen cercul criticilor._NEWLINE_T\xc3\xa2n\xc4\x83rul pictor Franz Marc va fi al\xc4\x83turi de Kandinski, unul dintre fondatorii noului grup Der Blaue Reiter (C\xc4\x83l\xc4\x83re\xc8\x9bul Albastru), care apare la M\xc3\xbcnchen \xc3\xaen anul 1911. \xc3\x8en mai 1912, vede lumina tiparului edi\xc8\x9bia special\xc4\x83 a revistei intitulate Almanach. Der Blaue Reiter, care prezint\xc4\x83 lucr\xc4\x83rile c\xc3\xa2torva arti\xc8\x99ti apar\xc8\x9bin\xc3\xa2nd unor direc\xc8\x9bii \xc8\x99i discipline dintre cele mai variate.\n_START_SECTION_\nPerioada rus\xc4\x83\n_START_PARAGRAPH_\nDup\xc4\x83 izbucnirea Primului R\xc4\x83zboi Mondial este constr\xc3\xa2ns s\xc4\x83 p\xc4\x83r\xc4\x83seasc\xc4\x83 Munchenul, fiind cet\xc4\x83\xc8\x9bean rus, deci persona non grata._NEWLINE_Se \xc3\xaentoarce la Moscova, unde o cunoa\xc8\x99te pe Nina Nikolaievna Andreevska cu care se va c\xc4\x83s\xc4\x83tori \xc3\xaen anul 1917. \xc3\x8en septembrie, se va na\xc8\x99te primul lui fiu, Vsievolod. Din p\xc4\x83cate, copilul va muri la doar trei ani._NEWLINE_\xc3\x8en 1920, devine profesor la universitatea din Moscova, iar un an mai t\xc3\xa2rziu \xc3\xaenfiin\xc8\x9beaz\xc4\x83 Academia de \xc8\x98tiin\xc8\x9b\xc4\x83 \xc8\x99i Art\xc4\x83. Concep\xc8\x9biile lui Kandinski vor fi \xc3\xaen scurt\xc4\x83 vreme din ce \xc3\xaen ce mai mult criticate. \xc3\x8en decembrie 1921, pleac\xc4\x83 cu so\xc8\x9bia la Berlin. Nu se va mai \xc3\xaentoarce niciodat\xc4\x83 \xc3\xaen Rusia.\n_START_SECTION_\nUltimii ani\n_START_PARAGRAPH_\n\xc3\x8en 1922, la Weimar este numit profesor la Bauhaus. Dup\xc4\x83 ce nazi\xc8\x99tii \xc3\xaenchid facultatea Bauhaus, \xc3\xaen 1933 pleac\xc4\x83 la Paris. La sfatul lui Marcel Duchamp se stabile\xc8\x99te \xc3\xaempreun\xc4\x83 cu so\xc8\x9bia la periferia de vest a ora\xc8\x99ului, la Neuilly-sur-Seine. Duce aici o via\xc8\x9b\xc4\x83 lini\xc8\x99tit\xc4\x83, departe de lume._NEWLINE_\xc3\x8en martie 1944, este diagnosticat cu arterioscleroz\xc4\x83, dar va continua s\xc4\x83 lucreze p\xc3\xa2n\xc4\x83 \xc3\xaen iulie. Moare la Neuilly-sur-Seine, pe 13 decembrie 1944 ca urmare a unei hemoragii cerebrale.'